APROBACIÓN DEFINITIVA DA MODIFICACIÓN DE REGULAMENTO DE PARTICIPACIÓN CIDADÁ NAS PARROQUIAS DO CONCELLO DE LALÍN
ADMINISTRACIÓN LOCAL — Municipal — Lalín (Ordenanzas e Regulamentos, 26/06/2020)

Tras a aprobación inicial polo Pleno da Corporación do Concello de Lalín da Modificación do Regulamento de participación cidadá nas parroquias do Concello de Lalín, na sesión ordinaria celebrada o día 31 de xaneiro de 2020, e dado que durante o período de exposición pública non se presentaron reclamacións, de conformidade co artigo 49 da Lei 7/1985, do 2 de abril, Reguladora das Bases do Réxime Local, enténdese definitivamente aprobado o acordo ata entón provisional. De conformidade co previsto no artigo 70.2 da Lei 7/1985 procédese á publicación do texto íntegro do regulamento coa incorporación das modificacións aprobadas. Artigo 1.— O Concello de Lalín, considerando a súa tradición histórica, tendo en conta a súa extensión territorial, quere promover a desconcentración territorial en materia de participación cidadá, coa intención de mellorar as tarefas de goberno. Artigo 2.— O Concello de Lalín, para a mellor xestión dos intereses xerais dos cidadáns e da veciñanza, en virtude da súa potestade organizativa, e atendendo á súa realidade sociolóxica e demográfica, organízase territorialmente en 53 parroquias. Artigo 3.— As parroquias que integran a organización territorial do Concello de Lalín son as seguintes: Albarellos, Alemparte, Alperiz, Anseán, Anzo, Barcia, Bendoiro, Bermés, Botos, Busto, Cadrón, Camposancos, Cangas, Castro de Cabras, Catasós, Cello, Cercio, Cristimil, Doade, Donramiro, Donsión, Erbo, Filgueira, Fontecabalos, Galegos, Goiás, Gresande, Lalín, Lalín de Arriba, Lebozán, Lodeiro, Losón, Maceira, Madriñán, Méixome, Moneixas, Moimenta, Noceda, Palio, Palmou, Parada, Prado, Rodís, Santiso, Sello, Soutolongo, Val do Carrio, A Veiga, Vilanova, Vilatuxe, Xaxán, A Xesta e Zobra. Artigo 4.— O territorio de cada parroquia está determinado polo actual mapa de parroquias realizado pola Xunta de Galicia e definido no SITGA (Sistema de Información Territorial de Galicia). As parroquias que se indican a continuación, e que non figuran como tales no SITGA, estarán compostas polos seguintes entidades de poboación: Artigo 5.— Dos Pedáneos ou pedáneas (Alcaldes ou alcaldesas de barrio). En cada parroquia haberá un pedáneo ou pedánea, libremente elixido pola veciñanza da parroquia e nomeado polo Alcalde ou Alcaldesa de Lalín, dando conta ao Concello Pleno na primeira sesión que celebre. No casco urbano non existirá esta figura. O Concello, impulsará a constitución de asociacións nas parroquias onde actualmente non existan. Haberá unha asemblea con representantes de todas estas asociacións que se reunirá anualmente coa presenza do Alcalde ou concelleiro/a en que este delegue. Artigo 6.— Funcións 1. O pedáneo ou pedánea será o representante da Alcaldía e do Goberno municipal na súa parroquia e terá as funcións que se indican no apartado seguinte.2. Son funcións do pedáneo ou pedánea as seguintes: a) A función principal do pedáneo ou pedánea será ser ponte comunicativa entre a veciñanza da parroquia e o Goberno Municipal. Empregará como interlocutor/a principal ó Concelleiro Delegado de Obras no Rural e Festas, a través do que se transmitirá ao Goberno Municipal as súas inquedanzas e as que se lle trasladen ao Consello Parroquial e á Asemblea parroquial. Igualmente o Goberno Municipal comunicarase, sempre que o estime oportuno coa veciñanza da parroquia a través do pedáneo. b) O pedáneo ou pedánea transmitirá ao Goberno Municipal de xeito inmediato as necesidades ou deficiencias que observe na parroquia. En particular informará das incidencias que se produzan no sistema de alumeado público e outras subministracións, no servizo de abastecemento de auga potable, se o houbese, na limpeza e recollida de residuos sólidos, no estado do sistema de saneamento e depuración de augas residuais, dos camiños públicos e, así mesmo, dará conta de todo o relativo á conservación medioambiental das concas fluviais e das áreas forestais que existan na súa parroquia. c) O pedáneo ou pedánea informará das incidencias na convivencia da súa parroquia e poderá mediar en conflitos entre a veciñanza, sempre que as partes en desacordo acepten dita mediación, que terá por obxecto chegar a solucións amigables das diferenzas, sen que isto exclúa en ningún caso a posibilidade dos interesados/as de acudir a outras instancias. d) O pedáneo ou pedánea presentará ao Goberno Municipal as reivindicacións da cidadanía da parroquia e, asemade, informará á veciñanza das actividades que leve a cabo dito Goberno, especialmente cando afecten á súa parroquia. e) Como representante do Alcalde na parroquia, competeralle tamén calquera outra actuación ou cometido específico ou concreto que a Alcaldía- Presidencia ou o concelleiro delegado competente, considere oportuno asignarlle, sen que isto implique, en ningún caso, unha delegación de atribucións ou competencias. f) De xeito especial, correspóndelle ao pedáneo ou pedánea fomentar as canles de participación da cidadanía da súa parroquia.3. O pedáneo ou pedánea será elixido/a por sufraxio universal polas persoas maiores de idade empadroadas na parroquia cunha antigüidade dun mes á convocatoria electoral. Poderán ser elixidos pedáneos ou pedáneas todos aqueles cidadáns maiores de 18 anos, empadroados con seis meses de antigüidade, veciños da parroquia, que presenten a súa candidatura. Para poder ser designado pedáneo ou pedánea, a participación terá que ser igual ou superior ao 5% do censo parroquial. No caso de presentarse unha única candidatura será nomeado polo Alcalde, aportando un número de sinaturas de veciños/as da parroquia do 10 % do censo da mesma. Se non existisen candidatos/as corresponderá nomear pedáneo ou pedánea ao Sr. Alcalde, a un veciño da parroquia.4. O proceso electoral e a súa normativa específica, urnas, cabinas, sobres e modelo de papeleta, cronoloxía e prazos, interventores, actas de escrutinio, etc, serán establecidos por decreto da Alcaldía. Este proceso concluirase nos 8 primeiros meses trala celebración dos comicios despois de cada proceso electoral municipal. Haberá un prazo para a presentación de candidaturas que deberán ser validadas, verificando que os candidatos reúnen todos os requisitos. Haberá unha breve campaña electoral e un tempo mínimo de votación de dúas horas como mínimo e cinco horas como máximo en cada parroquia, no local parroquial correspondente. Nomearase unha mesa electoral composta por dous funcionarios municipais, e esta mesa resolverá as incidencias do proceso electoral). O proceso de votación e escrutinio realizarase en todas as parroquias no prazo tres meses a contar dende a data da celebración da elección na primeira parroquia, e ese proceso comezará cun decreto da Alcaldía.5. Os candidatos/as máis votados/as serán nomeados pedáneo ou pedánea polo Alcalde do Concello e tomarán posesión do seu cargo ante o Alcalde.6. O pedáneo ou pedánea poderá renunciar se así o desexa comunicándoo a Alcaldía. En caso de dimisión, falecemento, enfermidade grave ou outra causa, iniciarase un novo proceso de elección de pedáneo ou pedáneo. En caso de ausencia ou enfermidade común, substituirao o vogal que elixa por maioría simple o Consello Parroquial.7. O pedáneo ou pedánea será nomeado para un período coincidente coa renovación da Corporación Municipal.8. Se os veciños dunha parroquia non estivesen de acordo co pedáneo ou pedánea elexido, poderán solicitar o seu cese presentando o 51% das firmas dos veciños electores da parroquia, e nese caso a Asemblea parroquial elixirá novo pedáneo ou pedánea.9. O cargo de pedáneo ou pedánea en ningún caso será retribuído. Do mesmo xeito, tampouco serán retribuídos os cargos no Consello Parroquial. Artigo 7.— Consellos parroquiais Os Consellos parroquiais son órganos de participación, consulta, información, control e propostas de xestión municipal, carentes de personalidade xurídica propia, que permiten e impulsan a nivel parroquial a participación de veciños e veciñas, colectivos e entidades. Constituirase un Consello Parroquial en cada parroquia do rural do Concello de Lalín. O Consello Parroquial estará formado polo pedáneo ou pedánea, que o presidirá, e un número de vocais a razón dun vocal por cada lugar da parroquia como máximo, que serán elixidos pola Asemblea parroquial. Os vocais serán elixidos na primeira Asemblea Parroquial por maioría simple de cada un dos lugares. As funcións do Consello Parroquial, que se cursarán a través do pedáneo ou pedánea, serán as seguintes: a) Instar ao pedáneo ou pedánea que realice algunha das súas competencias cando se entendan que se dá o caso previsto para que o pedáneo ou pedánea teña que actuar. b) Fomentar a participación directa e descentralizada dos veciños e veciñas, colectivos, asociacións e entidades, en actividades propias ou do Concello, establecendo os mecanismos necesarios de información, impulso e seguimento das súas actividades. c) Formular propostas que se canalizarán a través do pedáneo ou pedánea que estará obrigado/a a presentalas ante o Goberno Municipal. d) Entregar ao Concello un informe, si fose necesario, do estado das necesidades da parroquia, con indicación e selección de prioridades para a súa posible inclusión nos plans de actuación municipal e nos orzamentos do Concello. e) Seguir as actuacións municipais analizando os elementos dos plans de actuación municipal e dos seus obxectivos que afecten á parroquia. f) Obter información, previa petición, dos temas de interese para a parroquia. g) Promover e fomentar o asociacionismo, a participación na vida da parroquia e a cooperación entre organizacións, potenciando a coordinación entre diferentes institucións ou entidades que actúen na parroquia, xa sexan públicas ou privadas. h) Propor ao Alcalde ou Concelleiro Delegado de Obras do Rural e Festas os asuntos que consideren convenientes para a súa inclusión na orde do día das sesións do Concello Pleno e, no seu caso, intervir nas sesións, nos termos e condicións establecidos pola Presidencia ou no seu caso no regulamento orgánico municipal. Periodicidade das reunións. Os Consellos Parroquiais reuniranse en sesión ordinaria cando o estime o pedáneo ou pedánea, ou cando o estimen necesario a metade mais un do Consello. Correspóndelle ao pedáneo ou pedánea a convocatoria e a elaboración da orde do día das sesións. Publicaranse a data e hora das xuntanzas ordinarias con 2 días de antelación, co fin de que os veciños e veciñas poidan presentar solicitudes e propostas para a súa inclusión na orde do día. A convocatoria farase a través do taboleiro de anuncios da parroquia e por correo electrónico aos seus membros. As decisións serán tomadas por maioría, tendo o pedáneo ou pedánea voto de calidade en caso de empate. Artigo 8.— A Asemblea Parroquial A Asemblea Parroquial estará constituída por todos os veciños e veciñas da parroquia maiores de 18 anos incluídos no censo municipal. Son funcións da Asemblea parroquial as seguintes: a) A elección dos membros do Consello Parroquial. b) O debate e análise de asuntos a nivel parroquial, así como a formulación de propostas ao Consello Parroquial e ao pedáneo ou pedánea, que terán a obriga de cursalas, se foran votadas pola maioría dos presentes. c) O fomento da participación cidadá constituíndo asociacións cidadás especialmente na parroquia onde non existan d) A Asemblea e o Consello Parroquial estarán presididos polo pedáneo ou pedánea. Artigo 9.— Das asociacións veciñais O Concello, o pedáneo ou pedánea, o Consello Parroquial e a Asemblea Parroquial impulsarán a constitución dunha asociación veciñal nas parroquias onde non existan, ou recoñecerán as asociacións existentes na parroquia, cando xa estean constituídas e, neste último caso, colaborarán con elas. A través das asociacións veciñais, que se constituirán legalmente e polo tanto terán personalidade xurídica propia, poderán organizarse actividades, solicitar subvencións, e realizar calquera outra función que se inclúa no seu obxecto social. O presente regulamento entrará en vigor o mesmo día da súa publicación no BOP, sen prexuízo do disposto no artigo 67 da lei 7/85, de 2 de abril. Lalín, 15 de xuño de 2020 O Alcalde José Crespo Iglesias